text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikoronika 20:1-37
20 Ka morago ga moo barwa ba Moaba+ le barwa ba Amoni+ gotee le ba bangwe ba Baamonimi+ ba ile ba tla ba lwa le Jehoshafate.+2 Ka gona batho ba tla gomme ba botša Jehoshafate gore: “Go tlile lešaba le legolo go tlo go hlasela go tšwa seleteng sa lewatleng,* go tšwa Edomo;+ ke lela kua Hatsatsone-thamara, ke gore Ene-gedi.”+3 Ge ba re’alo Jehoshafate a boifa+ gomme a ikemišetša go tsoma Jehofa.+ Ka gona o ile a tsebatša gore Juda ka moka go ikonwe dijo.+4 Mafelelong gwa kgoboketšwa bohle ba Juda gore ba botšiše Jehofa.+ Ee, ba tla go tšwa metseng ka moka ya Juda go tla go bolela le Jehofa.+5 Ka gona Jehoshafate a emelela phuthegong ya Juda le ya Jerusalema ka ntlong ya Jehofa+ pele ga lapa le lefsa,+6 ke moka a re:+“Wena Jehofa Modimo wa borakgolokhukhu+ ba rena, a ga o Modimo wa magodimong,+ le gona na ga o buše mebušo ka moka ya ditšhaba,+ le gona na ka seatleng sa gago ga go na matla le bogolo, moo go ka se bego le yo a ka lwago le wena?+7 Wena Modimo wa rena,+ na ga se wena yo a rakilego badudi ba naga ye pele ga setšhaba sa gago sa Isiraele+ ke moka wa e nea+ peu ya Aborahama go iša mehleng ya neng le neng, yena Aborahama yo a bego a go rata?+8 Sona sa dula go yona, gomme mo go yona sa go agela sekgethwa sa leina la gago,+ sa re:9 ‘Ge e ba re ka welwa ke bošula,+ tšhoša, kahlolo e šoro goba leuba la bolwetši+ goba tlala,+ a re emeng pele ga ntlo ye+ le pele ga gago (ka gobane o kgethetše ntlo ye leina la gago),+ e le gore re go goeletše re nyaka thušo ditlalelong tša rena, ke moka wena anke o re kwe o re phološe.’+10 Bjale šeba barwa ba Amoni,+ ba Moaba+ le ba dithabeng tša Seire,+ bona bao o ilego wa se dumelele Baisiraele gore ba ba šwahlele ge ba be ba etšwa nageng ya Egipita gomme ba ba furalela ba se ba fediše,+11 ruri šeba ba re putsa+ ka gore ba tle mo go tla go re rakela ka ntle ga leruo la gago le o re filego lona.+12 Hle Modimo wa rena, na o ka se ba ahlole?+ Ka gobane rena ga re na matla pele ga lešaba le le legolo leo le tlago go lwa le rena;+ e bile rena ga re tsebe gore re dire eng,+ eupša mahlo a rena a lebeletše wena.”+13 Ka nako yeo ka moka, bohle ba Juda ba be ba eme pele ga Jehofa,+ go eme le bana+ ba bona, basadi ba bona le barwa ba bona.14 Bjale Jahasiele morwa wa Sakaria morwa wa Benaya morwa wa Jeiele morwa wa Matania yo e lego Molefi wa go tšwa go barwa ba Asafa,+ a aparelwa ke moya+ wa Jehofa a le gare ga phuthego.15 Ke moka a re: “Theetšang, lena ka moka ba Juda le badudi ba Jerusalema gotee le wena Kgoši Jehoshafate! Se ke seo Jehofa a le boditšego sona: ‘Le se ke la boifa+ goba la tšhošwa ke lešaba le le legolo; gobane tlhabano ye ga se ya lena, eupša ke ya Modimo.+16 Gosasa le theogeng le yo gahlana le bona ntweng. Šebale ba rotoga ka tsela ya Tsitse; le tla ba hwetša mafelelong a moedi wa mafula go lebana le lešoka la Jeruele.17 Go ka se nyakege gore le lwe+ mo lebakeng le. Itokišeng, emang pho+ gomme le bone ge Jehofa a le phološa.+ Wena Juda le Jerusalema, le se ke la boifa goba la tšhoga.+ Gosasa etšwang le yo gahlana le bona ntweng gomme Jehofa o tla ba le lena.’”+18 Gateetee Jehoshafate a inamišetša sefahlego sa gagwe fase+ gomme Juda ka moka le badudi ba Jerusalema ba wela fase pele ga Jehofa gore ba khunamele Jehofa.+19 Balefi+ bao e lego barwa ba Bakohathe+ le barwa ba Bakora,+ ba ema gore ba tumiše Jehofa Modimo wa Isiraele ka lentšu la go hlaboša kudu.+20 Ba tsoga ka masa gomme ba tšwa ba ya lešokeng+ la Thekoa.+ Ge ba etšwa, Jehoshafate a emelela a re: “Wena Juda le badudi ba Jerusalema, ntheetšeng!+ Ebang le tumelo+ go Jehofa Modimo wa lena e le gore le tle le phele lebaka le letelele. Ebang le tumelo go baporofeta ba gagwe+ e le gore le tle le fenye.”21 Go oketša moo, a eletšana+ le setšhaba, a bea diopedi+ pele ga Jehofa, a ba a bea le bao ba neago ditumišo+ ba apere diaparo tše kgethwa+ nakong ya ge ba etšwa ba etile pele banna bao ba itlhamilego,+ ba re: “Tumišang Jehofa,+ gobane botho bja gagwe ke bja go iša mehleng ya neng le neng.”+22 Ya re ge ba thoma go goeletša ka lethabo e bile ba tumiša, Jehofa a bea banna gore ba lalele+ barwa ba Amoni, ba Moaba le ba dithabeng tša Seire bao ba bego ba etla Juda, ke moka ba itiana.+23 Barwa ba Amoni le ba Moaba ba ema ba hlasela badudi ba dithabeng tša Seire+ gore ba ba fediše ba be ba ba fetše; gateetee ge ba fedišitše badudi ba Seire, ba ile ba bolayana seng sa bona.+24 Ge e le Bajuda bona, ba ya serokamong sa lešokeng.+ Ge ba retološetša difahlego tša bona go lešaba lela, ba makala le le moo, ditopo tša lona di wetše fase+ go se le o tee yo a phonyokgilego.25 Ka gona Jehoshafate le batho ba gagwe ba tla go ba hula+ gomme mo gare ga bona ba hwetša dithoto, diaparo le dilo tše bohlokwa ka boati; ba ba amoga tšona go fihlela ba se sa kgona go di rwala.+ Ba fetša matšatši a mararo ba hula dithebola, ka gobane e be e le tše dintši.26 Ka letšatši la bone ba bokana moeding wa Beraka, ka gobane ke gona moo ba ilego ba reta Jehofa.+ Ke ka baka leo ba ilego ba bitša+ lefelo leo ba re ke Moedi wa Beraka*—go ba go fihla le lehono.27 Banna ka moka ba Juda le ba Jerusalema ba boa ba etilwe pele ke Jehoshafate, ba boela Jerusalema ba thabile, ka gobane Jehofa o be a dirile gore ba thabišwe ke go fenya manaba+ a bona.28 Ka gona ba tla Jerusalema ba letša dikwadi,+ diharepa+ le diphalafala+ ba lebile ntlong ya Jehofa.+29 Mebušo ka moka ya dinageng tšeo ya boifa+ Modimo ge e ekwa gore Jehofa o lwele le manaba a Isiraele.+30 Ka gona bogoši bja Jehoshafate bja se be le tšhitišo, gomme Modimo wa gagwe a mo nea khutšo ka gohle.+31 Jehoshafate+ a buša Juda. O thomile go buša a na le nywaga e masometharo-hlano gomme o bušitše Jerusalema ka nywaga e masomepedi-hlano. Leina la mmagwe e be e le Asuba+ morwedi wa Shilihi.32 O sepetše tseleng ya Asa+ tatagwe, gomme ga se a ka a e tlogela, e le gore a dire se se lokilego mahlong a Jehofa.+33 Mafelo a phagamego+ ona ga se a ka a fela; e bile setšhaba se be se se sa lokiša dipelo tša sona bakeng sa Modimo wa borakgolokhukhu+ ba sona.34 Ge e le ditaba ka moka tša Jehoshafate, tša mathomo le tša mafelelo, šidile di ngwadilwe mantšung a Jehu+ morwa wa Hanani,+ ao a tsentšwego Pukung+ ya Dikgoši tša Isiraele.35 Ka morago ga moo Jehoshafate kgoši ya Juda a dirišana le Ahasia+ kgoši ya Isiraele, yena yo a ilego a dira tša bokgopo.+36 Ka gona a mo dira modirišani wa gagwe wa go dira dikepe tša go ya Tarashishi,+ ba direla dikepe tšeo kua Etsione-gebere.+37 Eupša Eliesere morwa wa Dodafahu wa Maresha o ile a porofetela Jehoshafate a re: “Jehofa o tlo phušola mediro ya gago+ ka ge o dirišane le Ahasia.”+ Ka gona dikepe tšela tša robega+ gomme tša se be le matla a go ya Tarashishi.+


c: text/html

text:
KGAOLO 111
Baapostola ba Kgopela Pontšho
MATEO 24:3-51 MAREKA 13:3-37 LUKA 21:7-38
BARUTIWA BA BANE BA KGOPELA PONTŠHO
PHETHAGALO YA DIPOROFETO LEKGOLONG LA PELE LA NYWAGA LE KA MORAGO GA MOO
RE SWANETŠE GO DULA RE PHAKGAME
Ke Labobedi thapama gomme Nisani 11 e kgauswi le go fela. Le matšatši a Jesu a go swarega kudu modirong mo lefaseng a a fela. Mosegare o be a ruta tempeleng gomme mantšiboa a dula ka ntle ga motse. Batho ba be ba dutše ba kgahlegela kudu modiro wa gagwe, e lego bao ba bego “ba etla go yena e sa le mesong ka tempeleng gore ba mo kwe.” (Luka 21:37, 38) Bjale seo se fetile, gomme Jesu o dutše Thabeng ya Mehlware a na le baapostola ba gagwe ba bane e lego Petro, Andrea, Jakobo le Johane.
Baapostola ba ba bane ba tlile go yena ka thopeng. Ba tshwenyegile ka tempele ka gobane Jesu o sa tšwa go porofeta gore ga go leswika le le tlago go tlogelwa godimo ga leswika le lengwe. Lega go le bjalo, ba nagana ka dilo tše dintši kudu. Pejana Jesu o be a ile a ba kgothaletša ka gore: “Le duleng le itokišitše, gobane Morwa wa motho o tla ka nako yeo le sa naganego gore e ka ba yona.” (Luka 12:40) O be a bile a boletše ka ‘letšatši la ge Morwa wa motho a utollwa.’ (Luka 17:30) Na ditlhaloso tšeo di tswalana ka tsela e itšego le seo a sa tšwago go se bolela ka tempele? Baapostola ba tloga ba nyaka go tseba. Ba re: “Re botše gore dilo tše di tla direga neng, le gona pontšho ya go ba gona ga gago le ya bofelo bja tshepedišo ya dilo e tla ba eng?”—Mateo 24:3.
Ba ka ba ba naganne ka bofelo bja tempele yona yeo ye ba e bonago yeo e sego kgole. Le gona, ba botšiša ka go ba gona ga Morwa wa motho. Ba ka ba ba gopola gore Jesu o boletše seswantšho sa mabapi le “motho yo mongwe wa go tswalelwa bogošing” yo a ‘ilego a yo tšea matla a bogoši gomme a boa.’ (Luka 19:11, 12) Sa mafelelo seo ba ipotšišago sona ke gore “bofelo bja tshepedišo ya dilo” bo tla akaretša eng.
Ge Jesu a ba araba ka mo go nabilego, o nea pontšho yeo e hlaolago nako yeo ka yona tshepedišo ya nakong yeo ya Sejuda, go akaretša le tempele ya yona, e tlago go fela ka yona. Eupša o hlalosa mo go oketšegilego. Pontšho ye e tla thuša Bakriste ba nakong e tlago go tseba gore ke neng ba tla bego ba phela mehleng ya “go ba gona” ga gagwe le go yela bofelong bja tshepedišo ka moka ya dilo mo lefaseng.
Ge nywaga e dutše e feta, baapostola ba bona boporofeta bja Jesu bo phethagala. Ee, dilo tše dintši tšeo a di boletšego e sa le pele di thoma go direga mehleng ya bona. Ka go re’alo, Bakriste bao ba phakgamego ba ba phelago nywageng e 37 ka morago, e lego ka 70 C.E., ba dula ba itokišeditše tshenyego yeo e batamelago ya tshepedišo ya Sejuda le tempele ya yona. Lega go le bjalo, ga se dilo ka moka tšeo Jesu a di bolelago e sa le pele tšeo di diregago nakong yeo e lebišago go 70 C.E. le yeo e e akaretšago. Lega go le bjalo, ke’ng se sengwe seo se tla swayago go ba gona ga gagwe matleng a Mmušo? Jesu o utollela baapostola karabo.
Jesu o bolela e sa le pele gore go tla ba le “dintwa le dipego tša dintwa” le gore “setšhaba se tla tsogela setšhaba gomme mmušo wa tsogela mmušo.” (Mateo 24:6, 7) E bile o re “go tla ba le ditšhišinyego tše dikgolo tša lefase, go be le leuba la malwetši le tlhaelelo ya dijo lefelong le lengwe ka morago ga le lengwe.” (Luka 21:11) Jesu o lemoša barutiwa ba gagwe o re: “Batho ba tla le swara ba le tlaiše.” (Luka 21:12) Go tla tsoga baporofeta ba maaka gomme ba tla aroša ba bantši. Go hloka molao go tla oketšega, gomme lerato la ba bantši le tla fola. Go oketša moo, o bolela gore “ditaba . . . tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.”—Mateo 24:14.
Gaešita le ge boporofeta bja Jesu bo phethagala ka ditsela tše itšego pele le nakong ya go senywa ga Jerusalema ke Baroma, na Jesu a ka ba a akaretša phethagalo ya ka morago e kgolwanyana? Na wena o bona bohlatse bja gore boporofeta bjo bohlokwa bja Jesu bo be bo dutše bo phethagala ka tekanyo e kgolo mehleng yeno?
Selo se sengwe seo Jesu a se akaretšago pontšhong ya go ba gona ga gagwe ke go tšwelela ga “makgapha a bakago tšhwalalanyo.” (Mateo 24:15) Ka 66 C.E., makgapha a a tšwelela e le “madira a hlomilego ditente” a Roma, a swere difolaga tša ona tša medimo ya diswantšho, goba difoka. Baroma ba dikologa Jerusalema gomme ba epa ka tlase ga e mengwe ya merako ya yona. (Luka 21:20) Ka go re’alo, “makgapha” a eme moo a sa swanelago go ema gona, moo Bajuda ba go tšeago e le “lefelong le lekgethwa.”
Jesu o bolela gape e sa le pele, o re: “Go tla ba le masetlapelo a magolo a sa kago a ba gona ga e sa le go tloga mathomong a lefase go ba go fihla gona bjale, aowa, le go ba gona a ka se sa ba gona gape.” Ka 70 C.E., Baroma ba senya Jerusalema. Lesolo leo la go senya ‘motse o mokgethwa’ wa Bajuda, go akaretša le tempele ya wona, e ba masetlapelo a magolo ao go ona go bolawago batho ba dikete. (Mateo 4:5; 24:21) Tshenyo yeo e feta kgole tshenyo le ge e le efe yeo e kilego ya wela motse le Bajuda, gomme e fediša tshepedišo e rulagantšwego ya borapedi yeo Bajuda ba bego ba e latela ka nywaga e makgolo a mantši. Ka gona, phethagalo e kgolwanyane ya mantšu a Jesu yeo e tla diregago le ge e le neng ka morago, ruri e tla ba e tšhošago kudu.
GO BA LE KGODIŠEGO MATŠATŠING AO A BOLETŠWEGO E SA LE PELE
Poledišano ya Jesu le baapostola ba gagwe mabapi le pontšho ya go ba gona ga gagwe matleng a Mmušo le ya bofelo bja tshepedišo ya dilo e kgole le go fela. Bjale o ba botša mabapi le go kitimiša “bo-Kriste ba maaka le baporofeta ba maaka.” O re go tla dirwa maiteko a gore “ge e ba go kgonega, ba timetše le bona bakgethwa.” (Mateo 24:24) Eupša bakgethwa ba ba ka se timetšwe. Bo-Kriste ba maaka ba kgona feela go iponagatša. Ka mo go fapanego, go ba gona ga Jesu e tla ba mo go sa bonagalego.
Ge Jesu a bolela ka masetlapelo a magolo ao a tlago go ba gona bofelong bja tshepedišo ya gona bjale ya dilo, o re: “Letšatši le tla swifala, kgwedi ya se ntšhe seetša sa yona, dinaledi tša wa legodimong gomme matla a magodimo a šišinyega.” (Mateo 24:29) Ge baapostola ba ekwa mantšu ao a tšhošago ga ba tsebe gore gabotse go tlo direga eng, eupša ga go pelaelo gore e tla ba selo se tšhošago.
Ditiragalo tše tše di tšhošago di tla kgoma batho bjang? Jesu o re: “Batho ba [tla] idibala ka baka la poifo le go letela dilo tše di tlelago lefase le, gobane matla a magodimo a tla šišinyega.” (Luka 21:26) Ruri Jesu o hlalosa seo e tlago go ba nako e tšhošago kudu historing ya batho.
Se se kgothatšago ke gore Jesu o hlalosetša baapostola gabotse gore ga se bohle bao ba tla bego ba lla ge “Morwa wa motho a etla ka . . . matla le letago le legolo.” (Mateo 24:30) O be a šetše a bontšhitše gore Modimo o be a tla tsena ditaba gare “ka baka la bakgethwa.” (Mateo 24:22) Ka gona barutiwa bao ba botegago ba swanetše go itshwara bjang mabapi le ditiragalo tšeo tše di tšhošago tšeo Jesu a di hlalosago? Jesu o kgothatša balatedi ba gagwe o re: “Ge dilo tše di thoma go direga, gona le inamologe le emišetše dihlogo tša lena godimo, gobane topollo ya lena e a batamela.”—Luka 21:28.
Lega go le bjalo, barutiwa ba Jesu bao ba bego ba tla be ba phela nakong yeo go boletšwego e sa le pele ka yona ba be ba tla lemoga bjang gore bofelo bo kgauswi? Jesu o bolela seswantšho sa mabapi le mogo, o re: “Gateetee feela ge lekalana la wona e eba le lenanana gomme le hloga matlakala, le tseba gore selemo se batametše. Ka mo go swanago, ge le bona dilo tše ka moka, le tsebe gore Morwa wa motho o kgauswi mejakong. Ruri ke le botša gore moloko wo o ka se fete le ka mohla go fihla ge dilo tše ka moka di direga.”—Mateo 24:32-34.
Ka gona, ge barutiwa ba gagwe ba bona dibopego tše dintši tša pontšho di phethagala, ba swanetše go lemoga gore bofelo bo kgauswi. Ge Jesu a lemoša barutiwa bao ba tla bego ba phela nakong yeo e bohlokwa, o re:
“Ge e le mabapi le letšatši leo le iri, ga go na yo a tsebago, gaešita le barongwa ba magodimo le ge e le Morwa ga ba tsebe, eupša ke Tate feela yo a tsebago. Gobane go etša feela kamoo mehla ya Noa e bego e le ka gona, le go ba gona ga Morwa wa motho go tla ba bjalo. Gobane go etša ge ba be ba le bjalo mehleng yeo ya pele ga Meetsefula, ba eja ba enwa, banna ba nyala le basadi ba nyalwa, go fihla letšatšing leo Noa a tsenego ka lona arekeng, ba se ele hloko go fihla Meetsefula a etla a ba gogola ka moka, le go ba gona ga Morwa wa motho go tla ba bjalo.” (Mateo 24:36-39) Tiragalo yeo Jesu a bapišago ka yona—Meetsefula a mehleng ya Noa—e ile ya kgoma lefase ka moka.
Ga go pelaelo gore baapostola bao ba theeditšego Jesu Thabeng ya Mehlware ba swanetše go ba ba lemoga go nyakega ga gore ba dule ba phakgame. Jesu o re: “Itlhokomeleng gore dipelo tša lena di se ke tša imelwa ke bojagobe, go nwa kudu le dipelaelo tša bophelo gomme ka tšhoganyetšo letšatši leo la le wela ka bjako go etša molaba. Gobane le tla tlela bohle bao ba dulago lefaseng. Ka gona, dulang le phakgame ka dinako tšohle le lopa gore le atlege ka go phonyokga dilo tše ka moka tše di reretšwego go direga, le go ema pele ga Morwa wa motho.”—Luka 21:34-36.
Le mo Jesu o bontšha gore seo a se bolelago e sa le pele se tla direga ka tekanyo e kgolo. Ga a porofete ka ditiragalo tšeo di bego di tla direga ka nywaga e masome a sego kae le tšeo di bego di tla kgoma feela motse wa Jerusalema goba setšhaba sa Bajuda. Go e na le moo, o bolela ka ditiragalo tšeo di “tla [tlelago] bohle bao ba dulago lefaseng.”
O bolela gore barutiwa ba gagwe ba tla swanelwa ke gore ba dule ba phakgame e bile ba itokišitše. Jesu o gatelela temošo ye ka go bolela seswantšho se sengwe, o re: “Se le swanetšego go se tseba se se: Ge e ba mong wa ntlo a ka be a tsebile nako yeo lehodu le bego le tla tla ka yona, o be a tla dula a phakgame a se dumelele gore ntlo ya gagwe e thubje. Ka baka leo le lena le itlhatsele le le ba itokišitšego, gobane Morwa wa motho o tla ka nako yeo le sa e naganego.”—Mateo 24:43, 44.
Jesu o tšwela pele go nea barutiwa ba gagwe lebaka la gore ba be le kholofelo. O ba kgonthišetša gore ge boporofeta bja gagwe bo phethagala, go tla be go na le “mohlanka” yo a phakgamego le yo a šomago. Jesu o diriša boemo bjoo baapostola ba gagwe ba kgonago go bo nagana kapejana, o re: “Ke mang yo ruri e lego mohlanka yo a botegago le wa temogo, yo Mong wa gagwe a mmeilego gore a hlokomele ba ntlo ya gagwe, gore a ba nee dijo tša bona ka nako e swanetšego? Go thaba mohlanka yoo ge e ba Mong wa gagwe a fihla a mo hwetša a dira bjalo. Ruri ke re go lena: O tla mmea gore a hlokomele dilo tša gagwe ka moka.” Lega go le bjalo, ge e ba “mohlanka” yoo a ka thoma go ba le kgopolo e mpe gomme a swara ba bangwe gampe, mong wa gagwe o tla “mo otla o šoro kudu.”—Mateo 24:45-51; bapiša le Luka 12:45, 46.
Lega go le bjalo, Jesu ga a bolele gore sehlopha sa balatedi ba gagwe se tla thoma go ba le kgopolo e mpe. Ka gona, Jesu o nyaka go gatelela thuto efe go barutiwa ba gagwe? O nyaka gore ba dule ba phakgame e bile ba šoma, ka ge a hlalosa se gabotse ka go bolela seswantšho se sengwe gape.
Ithute ka mo go Oketšegilego
MOROKAMI—KGATIŠO E ITHUTWAGO
“Re Botše Gore Dilo tše di tla Direga Neng?”
Ke kwešišo efe ya rena yeo e lokišitšwego ka nako ya go phethagala ga ditiragalo tšeo di lego go boporofeta bja Jesu go Mateo kgaolo 24 le 25?
Ke Eng Seo ge e le Gabotse Beibele e se Rutago?
Na re Phela “Mehleng ya Bofelo”?
Ela hloko kamoo ditiro le boitshwaro bja batho bjo bo re dikologilego bo hlatselago gore ga bjale re phela “mehleng ya bofelo” yeo Beibele e boletšego ka yona e sa le pele.
BEIBELE
Jesu o Porofeta ka Ditiragalo Tšeo di Tlago go Kgoma Lefase ka Moka
Pontšho yeo Jesu a e neilego baapostola ba gagwe e bolela’ng?

robotstxt: allowed

filter: keep


text:
Ba Ile ba Ikgafa ka go Rata kua Mexico
RURI go a thabiša go bona palo e oketšegago ya bafsa ba Dihlatse bao ba nolofatšago maphelo a bona e le gore ba katološe bodiredi bja bona bja Bokriste. (Mat. 6:22) Ba dira diphetogo dife? Ba lebeletšana le mapheko afe? Gore re hwetše dikarabo tša dipotšišo tšeo, anke re ithuteng ka ba bangwe ba bona bao ga bjale ba hlankelago kua Mexico.
“RE BE RE SWANETŠE GO DIRA DIPHETOGO”
Dustin le Jassa bao ba tšwago United States ba nyalane ka January 2007. Nakwana ka morago ga moo, ba ile ba fihlelela toro ya bona—toro ya go reka seketswana sa bona le go dula ka go sona ngwaga ka moka. Seketswana seo sa bona se be se emišitšwe lebopong la kgauswi le Astoria, Oregon, U.S.A., e lego toropo e botse kudu yeo e dikologilwego ke meboto ya dithokgwa le dithaba tšeo di phelago di na le lehlwa, e bile di kgauswi kudu le Lewatle la Pacific. Dustin o re: “Ge o lebelela gohle go dikologa lefelo leo, o be o bona botse feela!” Banyalani bao ba be ba ipona ba phela bophelo bjo bonolo, ba ithekgile ka Jehofa. Ba be ba ipoditše gore: ‘Ge e le gabotse, re phela ka seketswaneng sa dimithara tše seswai, re šoma mešomo ya nakwana, re phuthegong ya leleme le šele gomme re fela re hlankela re le babulamadibogo ba go thuša.’ Eupša ka moragonyana ba ile ba phetha ka gore ba be ba iphora. Dustin o re: “Go e na le gore re thekge phuthego, re be re fetša nako e ntši re lokiša seketswana sa rena. Re be re tseba gore ge e ba re tloga re nyaka go etiša Jehofa pele maphelong a rena, re be re swanetše go dira diphetogo.”
Jassa o oketša ka gore: “Pele ga ge ke nyalwa, ke be ke dula Mexico, gomme ke be ke le phuthegong ya Seisemane. Ke be ke thabela go hlankela moo, e bile ke be ke fela pelo ya gore ke tla boela neng morago.” E le gore ba matlafatše kganyogo ya bona ya go ya nageng e šele, Dustin le Jassa ba ile ba dira gore nakong ya borapedi bja bona bja lapa ba bale diphihlelo tša bana babo rena le dikgaetšedi bao ba ilego ba hudugela dinageng tšeo mašemo a tšona a bego a šweufaletše go bunwa. (Joh. 4:35) Dustin o re: “Re be re nyaka go latswa lethabo la mohuta woo.” Ge ba be ba ekwa ka bagwera ba bangwe ba bona gore Mexico go na le sehlopha seo se bego se sa tšwa go thewa gomme se nyaka thušo, Dustin le Jassa ba ile ba dira phetho ya go ya moo. Ba ile ba rola mediro, ba rekiša seketswana sa bona gomme ba hudugela Mexico.
“KE SELO SE SEKAONEKAONE SEO SE KILEGO SA RE DIRAGALELA”
Dustin le Jassa ba ile ba dula toropong ya Tecomán, gomme ba be ba sa dutše ba le kgauswi le Lewatle la Pacific eupša ba le monabo wa dikhilomithara tše 4 300 ka borwa bja Astoria. Dustin o re: “Go e na le go hlabja ke diphefšana tše bosana le go bona dithaba tše dibotse, re be re le phišong yeo e ntšhago hlapi ka bodibeng gomme re bona feela dihlare tša diswiri.” Mathomong ba be ba sa hwetše mešomo. Ka ge ba be ba se na tšhelete e lekanego, ba be ba eja reise le dinawa gabedi ka letšatši, ka dibeke tša go latelana. Jassa o re: “Eupša gateetee ge go be go bonagala eka ga re sa kgona go kgotlelela go ja dijo tšeo letšatši le letšatši, barutwana ba rena ba Beibele ba ile ba thoma go re tlišetša dimanko, dipanana, diphopho gotee le mekotla ya diswiri ka ge di be di tletše gohle!” Ka moragonyana, banyalani bao ba ile ba hwetša mošomo sekolong se sengwe sa go ruta maleme seo se šomago ka Inthanete sa kua Taiwan. Tšhelete yeo ba e hwetšago mošomong woo ga bjale e kgona go ba thuša go hlokomela dinyakwa tša bona tša letšatši le letšatši.
Dustin le Jassa ba ikwa bjang ka bophelo bja bona bjo bofsa? Ba re: “Go hudugela ga rena mo ke selo se sekaonekaone seo se kilego sa re diragalela. Tswalano ya rena le Jehofa gotee le ya rena ka noši e matlafetše go feta kamoo re bego re nagana gore e ka matlafala ka gona. Letšatši le lengwe le le lengwe re dira dilo tše ntši re le gotee—re ya bodireding bja tšhemo, re ahlaahla kamoo re ka thušago barutwana ba rena ba Beibele le go lokišetša diboka. Le gona, ga re sa gateletšwa ke dilo tšeo di bego di re gatelela nakong e fetilego.” Ba oketša ka gore: “Ga bjale re kwešiša gabotse seo re bego re sa se kwešiše peleng, e lego therešo ya kholofetšo e hwetšwago go Psalme 34:8 e rego: ‘Latswang le be le boneng gore Jehofa o lokile.’”
KE ENG SEO SE ŠUŠUMETŠAGO BAITHAOPI BA BA DIKETEKETE?
Bana babo rena le dikgaetšedi ba ka godimo ga 2 900—ba lego lenyalong le ba sego lenyalong, bao bontši bja bona ba lego nywageng ya bo-20 le ya bo-30—ba hudugetše ditikologong tša Mexico moo go sa dutšego go nyakega bagoeledi ba bantši ba Mmušo. Ke ka baka la’ng Dihlatse tše ka moka di ile tša kgetha modiro wo o nago le ditlhohlo? Ge sehlopha sa bona se be se botšišwa potšišo yeo, se ile sa nea mabaka a mararo a motheo. Mabaka ao ke afe?
Go bontšha gore ba rata Jehofa le batho. Leticia o kolobeditšwe a na le nywaga e 18. O re: “Ge ke be ke neela bophelo bja ka go Jehofa, ke ile ka kwešiša gore seo se bolela gore ke mo hlankele ka pelo ya ka ka moka le ka moya wa ka ka moka. Ka gona e le gore ke bontšhe gore ke rata Jehofa ka pelo ya ka ka moka, ke ile ka rata gore ke diriše nako ya ka le matla a ka tirelong ya gagwe.” (Mar. 12:30) Hermilo, yoo ga bjale a nyalanego le Leticia, o be a le mathomong a nywaga ya bo-20 ge a be a huduga go yo hlankela moo go nyakegago bagoeledi ba oketšegilego ba Mmušo. O re: “Ke ile ka lemoga gore go thuša batho gore ba kwešiše ditaba tša moya e tla ba tsela e kaone kudu ya go bontšha gore ke rata moagišani.” (Mar. 12:31) Ka gona o ile a tloga toropong e atlegilego ya Monterrey moo a bego a šoma pankeng e bile a phela bophelo bja manobonobo, a hudugela torotswaneng e nngwe.
Go ba le lethabo la kgonthe le leo le swarelelago. Nakwana ka morago ga gore Leticia a kolobetšwe, o ile a sepela le kgaetšedi yo a bego a na le phihlelo wa mmulamadibogo ba ya torotswaneng e nngwe yeo e bego e le lekatana, gomme ba fetša kgwedi ba dira boboledi moo. Leticia o gopola gore: “Ke ile ka šala ke ahlame. Ke ile ka thabišwa kudu ke go bona ka tsela yeo batho ba moo ba bego ba arabela gabotse ka yona molaetšeng woo re bego re ba botša wona wa Mmušo. Mafelelong a kgwedi yeo, ke ile ka ipotša gore: ‘Se ke sona seo ke nyakago go se dira ka bophelo bja ka!’” Ka mo go swanago, Essly, e lego kgaetšedi yo a sa nyalwago yo a lego mathomong a nywaga ya bo-20, o ile a gogelwa ke lethabo leo a bego a le bona go batho bao ba bego ba le tirelong ya mohuta wo. Ge a be a sa le sekolong se se phagamego, o ile a kopana le Dihlatse tše mmalwa tše fišegago tšeo di bego di hlankela moo go tlogago go nyakega bagoeledi ba oketšegilego. O re: “Ge ke be ke bona difahlego tše di thabilego tša bana bao babo rena le dikgaetšedi, ke ile ka nyaka gore le nna ke phele ka tsela e swanago.” Dikgaetšedi tše dintši di ile tša arabela ka tsela yeo Essly a arabetšego ka yona. Ge e le gabotse, kua Mexico go na le dikgaetšedi tšeo di sa nyalwago tša ka godimo ga 680 tšeo di hlankelago moo go nyakegago bagoeledi ba oketšegilego. Ruri woo ke mohlala o mobotse wo ba o beetšego ba bagolo le ba banyenyane!
Go phela bophelo bjo bo nago le morero le bjo bo kgotsofatšago. Ka morago ga go aloga sekolong se se phagamego, Essly o ile a newa sebaka sa go ithuta yunibesithing. Dithaka tša gagwe di ile tša mo kgothaletša gore a diriše sebaka seo gomme a phegelele seo go thwego ke bophelo bjo bo tlwaelegilego—go ba le degree, go hwetša mošomo, go ba le koloi gotee le go ipshina ka go tšea maeto. Lega go le bjalo, ga se a ka a latela keletšo ya bona. Essly o re: “Bagwera ba ka ba mmalwa ba Bakriste ba ile ba phegelela dilo tšeo, gomme ke ile ka lemoga gore dipakane tša moya e be e se sa hlwa e le dilo tša bohlokwa go bona. Le gona ke ile ka lemoga gore ba be ba ferekanywa ke mathata ao ba lebeletšanego le ona ge ba dutše ba katanela go hwetša dilo tše oketšegilego gomme ba tsenelela ditabeng tša lefase le. Ke be ke nyaka go diriša bofsa bja ka gore ke hlankele Jehofa ka botlalo.”
Essly o ile a ithutela dithuto tša tlaleletšo tšeo di bego di tla mo thuša go hwetša mošomo wa gore a iphediše ge a dutše a bula madibogo, ke moka a hudugela lefelong leo go nyakegago bagoeledi ba oketšegilego ba Mmušo. O ile a ba a lebeletšana le tlhohlo ya go ithuta maleme a moo a setlogo, e lego Seotomi le Setlapaneko. Ga bjale, ge a gadima morago nywageng e meraro yeo a e feditšego a dira boboledi ditikologong tša lekatana, o re: “Go hlankela moo go nyakegago bagoeledi ba oketšegilego go tlišitše kgotsofalo le morero wa kgonthe bophelong bja ka. Go feta moo, go matlafaditše tswalano ya ka le Jehofa.” Phillip le Racquel, e lego banyalani ba lego mathomong a nywaga ya-30 bao ba tšwago United States, ba dumela seo. Ba re: “Lefase le fetoga ka lebelo moo batho ba bantši ba ikwago eka maphelo a bona ga se a tsepama. Eupša go hlankela moo re sa dutšego re hwetša batho ba bantši bao ba theetšago molaetša wa Beibele go dira gore maphelo a rena a be le morero. Ruri go tloga go kgotsofatša!”
KAMOO O KA SWARAGANAGO LE DITLHOHLO
Ke therešo gore go hlankela moo go nyakegago bagoeledi ba oketšegilego ba Mmušo go na le ditlhohlo tša gona. E nngwe ya ditlhohlo tšeo ke go itlhokomela ka ditšhelete. E le gore o dire seo, o swanetše go ikemišetša go dumelelana le maemo a lefelong leo o hlankelago go lona. Verónica, e lego mmulamadibogo yo mongwe yo a nago le phihlelo, o hlalosa gore: “Lefelong le lengwe leo ke bego ke hlankela go lona, ke be ke rekiša dijo tša go apeelwa ruri. Lefelong le lengwe ke be ke rekiša diaparo le go kota moriri. Ga bjale ke hlwekiša ntlo le go swara diklase tša bao e sa tšwago go ba batswadi, ke ba ruta go boledišana le bana ba bona.”
Go itlwaelanya le setšo se sengwe le mekgwa e fapanego ya bophelo e ka ba tlhohlo e kgolo, kudukudu ge o dula le batho ba setlogo sa moo bao ba dulago magaeng. Se ke sona seo se diragaletšego Phillip le Racquel ge ba be ba hlankela tšhemong yeo go bolelwago leleme la Senahuatl. Phillip o re: “Setšo sa bona se be se tloga se fapana kudu le sa rena.” Ke eng seo se ba thušitšego gore ba itumelelanye le maemo? O re:“Re ile ra šetša kudu dilo tše dibotse tšeo re bego re di bona go batho bao ba bolelago Senahuatl—go ratana ga malapa a bona, potego yeo ba e bontšhago ditirišanong tša bona le tsela yeo ba neago ka seatla se bulegilego.” Racquel o oketša ka gore: “Re ithutile mo gontši ka go dula moo gotee le go hlankela le bana babo rena le dikgaetšedi ba tikologong yeo.”
KAMOO O KA ITOKIŠETŠAGO KA GONA
Ge e ba o rata go hlankela mafelong a lekatana moo go nyakegago thušo, ke eng seo o ka se dirago gona bjale gore o itokišetše seo? Bana babo rena le dikgaetšedi bao ba nago le phihlelo mohuteng wo wa tirelo ba re: Pele ga ge o ka huduga, thoma ka go nolofatša tsela ya gago ya bophelo gomme o ithute go kgotsofalela seo o nago le sona. (Bafil. 4:11, 12) O ka dira’ng gape? Leticia o laodiša gore: “Ke ile ka phema mehuta ka moka ya mešomo ya boiphedišo yeo e nyakago gore ke itlame go dula lefelong letee nako e telele. Ke be ke nyaka go huduga nako le ge e le efe yeo ke e ratago.” Hermilo o re: “Ke ile ka ithuta go apea, go hlatswa diaparo le go di šidolla.” Verónica o laodiša gore: “Ge ke be ke sa dula gae le batswadi ba ka le bana bešo, ke ile ka thuša ka go hlwekiša le go ithuta go apea dijo tše di sa jego tšhelete e ntši eupša e le tše nago le phepo. Le gona ke ile ka ithuta go seketša.”
Levi le Amelia bao ba tšwago United States e bile ba feditše nywaga e seswai ba nyalane ba laodiša kamoo dithapelo tše di lebanyago di ba thušitšego go itokišeletša go hlankela kua Mexico. Levi o re: “Re ile ra nyakišiša gore go nyakega bokae go hlankela nageng e šele ka tekanyo ya ngwaga gomme ra kgopela Jehofa ka thapelo go re thuša go hwetša yona tšhelete yeo e nyakegago.” Ka morago ga dikgwedi tše sego kae, ba ile ba kgona go boloka tšhelete yeo e nyakegago yeo ba boletšego ka yona thapelong ya bona, gomme ba ile ba huduga ntle le go dikadika. Levi o re: “Jehofa o be a arabile kgopelo ya rena e lebanyago, ka gona e be e le nako ya gore re phethe karolo ya rena.” Amelia o oketša ka gore: “Re be re nagana gore re ka dula ngwaga feela, eupša ga bjale re šetše re feditše nywaga e šupago e bile ga re nyake go boela morago! Go dula ga rena mo go re dumelela go bona ka noši thušo ya Jehofa. Re bona bohlatse bja go loka ga gagwe letšatši le letšatši.”
Thapelo e kgathile tema e kgolo go Adam le Jennifer, e lego banyalani ba tšwago kua United States bao ba hlankelago tšhemong yeo go bolelwago Seisemane kua Mexico. Ba šišinya gore: “O se ke wa letela maemo a kaonekaone. Dula o rapelela kganyogo ya gago ya go hlankela nageng e šele ke moka o naganišiše ka yona, gomme o dire dilo ka go dumelelana le dithapelo tša gago. Nolofatša bophelo bja gago, ngwalela ofisi ya lekala ya naga yeo o nyakago go hlankela go yona, gomme ka morago ga go bala ditshenyagalelo tša gago, huduga!” * Ge e ba o dira seo, o tla ba o letetšwe ke bophelo bjo bo humilego moyeng le bjo bo kgahlišago.
^ ser. 21 Bakeng sa tsebišo e oketšegilego, bona sehlogo se se rego: “Na o ka ‘Tshelela Matsedonia’?” tokollong ya August 2011 ya Tirelo ya Rena ya Mmušo.
Ithute ka mo go Oketšegilego
KE BOMANG BAO BA DIRAGO THATO YA JEHOFA LEHONO?
Babulamadibogo ba na le Dikolo Dife?
Bao ba fetšago nako e ntši ba le modirong wa go bolela ka Mmušo wa Modimo ba diretšwe dikolo dife tše di kgethegilego?


text:
JUNE 22, 2015
GEORGIA
Kgoro ya Tsheko ya Yuropa ya Ditokelo tša Batho e Amogetše go Ipona Molato ga Mmušo wa Georgia
Kgoro ya Tsheko ya Yuropa ya Ditokelo tša Batho (ECHR) e amogetše go ipona molato ga mmušo wa Georgia ka ge o ile wa gatakela tokologo ya bodumedi le ya go bokana mmogo ya Dihlatse tša Jehofa. Molato wa Union of Jehovah’s Witnesses and Others v. Georgia o be o le mabapi le ge mmušo o nyaka go phumola go ngwadišwa ga mekgatlo e mebedi ya Dihlatse tša Jehofa. Se se ile sa dira gore go hlaselwa ga Dihlatse go oketšege kudu go tloga ka 2001 go ya go 2004.
ECHR e Amogela Gore Georgia e Ipona Molato
Kahlolong yeo e dirilwego ka May 21, 2015, * ECHR e boletše gore ka September 2014, mmušo wa Georgia o ile wa bolela gore “o swabišwa ke go lemoga seo o se dirilego ka go gatakela” ditokelo tša Dihlatse tša Jehofa. O ile wa tšwela pele o bolela gore seo o se dirilego ka go gana go ngwadiša gape mekgatlo ya Dihlatse ka 2000 “go ka se lokafatšwe” le gore go se dirišwe gabotse ga melao go bakile gore mekgatlo ye e se kgone go ngwadišwa.
ECHR e amogetše go ipona molato ga mmušo e le mabaka a kwagalago a go rarolla molato wo. ECHR e lemogile gore “ka go gana go ngwadiša mekgatlo e fapafapanego ya bodumedi goba go phumola yeo e šetšego e ngwadišitšwe, mmušo o gataketše tokologo ya bodumedi le ya go bokana mmogo ya Dihlatse, go ya ka Article 11 ya Tumelelano ya Yuropa ya Ditokelo tša Batho yeo e sepedišanago le Article 9.” Mmušo o dumetše go lefa di-euro tše 6 000 tša ditshenyagalelo.
Go Phumolwa ga Mekgatlo ya Bodumedi go Bakile Ditlhaselo
Mekgatlo e mebedi ya bodumedi nageng ya Georgia e lego Union of Jehovah’s Witnesses le Representation of the Watch Tower Bible and Tract Society of Pennsylvania (USA), e ngwadišitšwe semmušo ka 1998. Lega go le bjalo, monna yo mongwe o be a nyaka gore Dihlatse tša Jehofa di thibelwe go dira mediro ya tšona ya bodumedi nageng ka moka ya Georgia. Baetapele ba bangwe ba Kereke ya Orthodox le batho bao ba fišegelago bodumedi ka mo go fošagetšego ba ile ba thekga monna yo ka go phatlalatša maaka ka Dihlatse le go hlohleletša gore di hlaselwe.
Ka April 1999 monna yoo, yo a bego a nyaka gore mediro ya Dihlatse e thibelwe, o ile a tliša molato Kgorong ya Tsheko ya Selete ya Isani toropong ya Tbilisi wa gore mediro ya Dihlatse tša Jehofa e thibelwe le gore mekgatlo ya tšona e mebedi ya bodumedi e phumolwe. Nakong ya tsheko ka June 1999, baruti ba Kereke ya Orthodox le bathekgi ba bona ba ile ba tla tshekong ya molato wo. Vasili Mkalavishvili e lego moruti wa Kereke ya Orthodox yo a tlogedišitšwego modiro ka baka la boitshwaro bjo bobe o be a na le balatedi ba gagwe ka ntle ga kgoro ya tsheko ba fiša dipuku le dipukwana tša bodumedi tša Dihlatse tša Jehofa.
Ka morago ga go hlahloba bohlatse, Kgoro ya Tsheko ya Tikologo ya Isani-Samgori e ile ya phumola molato wo ka ge go be go se na bohlatse bja go kwagala. Ka morago ga seo monna yoo o ile a dira boipiletšo kgahlanong le kahlolo ya kgoro. Ka June 26, 2000, komiti ya boipiletšo e ile ya fetola kahlolo yeo e dirilwego ke kgoro ya tsheko gomme ya laela gore mekgatlo ya Dihlatse e phumolwe. Ka morago ga kahlolo ye, batho bao ba fišegelago bodumedi ka mo go fošagetšego ba Kereke ya Orthodox ba ile ba mpefatša boemo ka go thoma go hlasela Dihlatse o šoro. Ka February 22, 2001, Kgorokgolo ya Tsheko ya Georgia e ile ya amogela boipiletšo bja go phumolwa ga mekgatlo yeo, ya bolela gore ka ge go na le melao yeo e sego ya dirišwa gabotse, kgoro e bona Dihlatse molato. Ka ge dikgoro tša tsheko tša lefelong leo di ile tša palelwa ke go thuša, Dihlatse tša Jehofa di ile tša dira kgopelo go ECHR ka August 16, 2001.
Ka morago ga kahlolo yeo e dirilwego ke Kgorokgolo ya Tsheko, go tlhaselwa ga Dihlatse go ile gwa ata kudu. Gantši bahlankedi ba mmušo ba be ba sa šireletše Dihlatse e bile ka dinako tše dingwe e be e le bona ba di hlaselago. Dihlatse tše dintši di ile tša gobatšwa o šoro. Batho bao ba fišegelago bodumedi ka mo go fošagetšego ba ile ba šwahlela le go šitiša dipokano tša bodumedi, ba phuruphutša le go fiša dintlo tša Dihlatse, ba utswa le go senya dithoto tša tšona gomme ba fiša dipuku le dipukwana tša tšona tša bodumedi. Balaodi ba mmušo ba ile ba ganetša Dihlatse go hwetša dipuku le dipukwana tša tšona go tšwa dinageng tše dingwe gomme ba ile ba di amogwa tše dingwe tšeo di bego di na le tšona. Balaodi ba, ba ile ba ganetša Dihlatse go diriša mafelo ao a hirwago bakeng sa go swara ditirelo tša tšona tša bodumedi. Ka baka la go oketšega ga ditlhaselo le gore mmušo o gana go di šireletša, Dihlatse tša Jehofa tša Georgia di ile tša dira dikgopelo go ECHR tša bontšha tsela yeo di swerwego gampe ka yona le kamoo bahlankedi ba mmušo ba tsentšego letsogo ditlhaselong tše. ECHR e ile ya ema le Dihlatse ka makga a mabedi. *
Ge boemo bo dutše bo kaonefala nageng ya Georgia, Dihlatse di ile tša kgona go ngwadiša mekgatlo ya tšona gape e le gore di kgone go ba le mafelo a go bokana le gore di kgone go dira seo ntle le tšhitišo. Nakong yeo, maphodisa a ile a golega Mkalavishvili e lego yena mothomi wa ditlhaselo tše le bathekgi ba bangwe ba gagwe. Go tlhaselwa o šoro ga Dihlatse go ile gwa fela ka 2004.
Seo se Diregago ga Bjale
Le ge tsela yeo Dihlatse tša Jehofa di bego di swarwa ka yona e kaonafetše nageng ya Georgia, ditirelo tša tšona tša bodumedi di sa dutše di šitišwa. Pego yeo e rometšwego go Organization for Security and Cooperation in Europe e lego mokgatlo wo o kgonthišetšago tšhireletšego le go hlompšha ga ditokelo tša batho, e bontšhitše gore ka 2014 go begilwe melato e 63 ya go tlhaselwa ga Dihlatse tša Jehofa nageng ya Georgia ka baka la lehloyo la bodumedi.
Michael Jones, e lego mmoleledi wa Dihlatse tša Jehofa tša lefelong leo, o boletše gore: “Re thabišwa ke gore Kgoro ya Yuropa ya Ditokelo tša Batho e ile ya lemoga go swarwa ka go hloka toka ga Dihlatse mengwageng e fetilego. Re thabela gape le gore mmušo wa Georgia o holofetša go šireletša ditokelo tša batho. Re holofela gore phetho yeo e dirilwego ga bjale le dikahlolo tšeo di dirilwego ke Kgoro ya Tsheko di tla dira gore Dihlatse tša Jehofa tša Georgia di swarwe ka toka gomme di kgone go diriša tokologo ya tšona ya bodumedi ntle le tšhitišo.”
^ par. 4 ECHR e ile ya dira kahlolo ya molato ka April 21, 2015, eupša kahlolo e ile ya tsebišwa ka morago ga kgwedi.
^ par. 10 Molato wa Members of the Gldani Congregation of Jehovah’s Witnesses and Others v. Georgia, no. 71156/01, 3 May 2007; le wa Begheluri v. Georgia, no. 28490/02, 7 October 2014.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Filemone 1:1-25
1 Nna Paulo, mogolegwa+ ka baka la Kriste Jesu, ke na le Timotheo+ ngwanabo rena, ke ngwalela wena Filemone moratiwa wa rena le modirišani wa rena,+2 Apifia kgaetšedi ya rena, Arekipase+ mohlabanigotee+ le rena le phuthego yeo e lego ntlong ya gago+ ke re:3 Eka le ka ba le botho bjo bogolo bja Modimo le khutšo tše di tšwago go Modimo Tatago rena le Morena Jesu Kriste.+4 Ka mehla ke leboga Modimo wa ka ge ke go gopola dithapelong tša ka,+5 ge ke dula ke ekwa ka lerato le tumelo tša gago tše o nago le tšona go Morena Jesu le go bakgethwa ka moka.+6 Ke rapela gore go ba ga gago le tumelo + go ka go šušumeletša go dumela selo se sengwe le se sengwe se sebotse seo re nago le sona ka baka la Kriste.7 Gobane ke thabile kudu le go homotšwa ge ke ekwa ka lerato la gago,+ ka ge dipelo tša bakgethwa di lapološitšwe+ ka wena, ngwanešo.8 Ka lona lebaka le, gaešita le ge ke na le tokologo e kgolo ya go bolela ka Kriste go go laela+ go dira se se swanetšego,9 fela go e na le moo ke go lopa ka baka la lerato,+ ka baka la boemo bjo ke lego go bjona, nna mokgalabje Paulo, ee, yoo bjale ke bilego ke le mogolegwa+ ka baka la Kriste Jesu.10 Ke go lopa mabapi le ngwanaka+ Onesimo,+ yo ke ilego ka ba bjalo ka tatagwe+ ge ke be ke le ditlemong tša kgolego.11 Mathomong o be a se na mohola go wena, eupša bjale o na le mohola go nna le go wena.+12 Ke mo gomišetša go wena, ee, yena yo ke mo ratago kudu.+13 Ke be nka rata gore a dule le nna gore a ntlhankele legatong la gago+ ge ke le kgolegong+ ka baka la ditaba tše dibotse.14 Eupša ga ke nyake go dira selo ka ntle le tumelelo ya gago, e le gore tiro ya gago e botse e se dirwe ka go gapeletšwa, eupša e be ka boithatelo.+15 Mohlomongwe ke ka lona lebaka leo a tlogilego ka lebakanyana, e le gore a boele go wena go ya go ile,16 e se sa hlwa e le mohlanka,+ eupša e le se se fetago mohlanka,+ e le ngwanabo rena yo a rategago,+ kudukudu go nna, fela a ratega kudu go wena tswalanong ya nama le Moreneng.17 Ka gona ge e ba o ntšea ke le modumedigotee le wena,+ gona mo amogele+ ka botho ka tsela yeo o bego o tla nkamogela ka yona.18 Godimo ga moo, ge e ba a go fošeditše goba a go kolota selo le ge e le sefe, gona balela molato woo go nna.19 Nna Paulo ke ngwala ka seatla sa ka+ ke re: Ke tla go lefa— ke se sa bolela ka taba ya gore wena ka noši o nkolota seo o lego sona.20 Ee, ngwanešo, anke ke thušwe ke wena Moreneng. Lapološa pelo ya ka+ ka ge re le ba Kriste.21 Ke go ngwalela ke holofela gore o tla dumelelana le se, ke tseba gore o tla ba wa dira dilo tše di fetago tše ke di bolelago.+22 Eupša gotee le seo, ntokišetše le bodulo+ gobane ke holofela gore ka dithapelo+ tša lena ke tla hunologa+ bakeng sa lena.23 Yo a go dumedišago ke Epafora+ lethopšagotee le nna ka baka la Kriste Jesu,24 le Mareka, Aristareko,+ Dema+ le Luka, bona badirišani ba ka.25 Eka botho bjo bogolo bja Morena Jesu Kriste bo ka ba le moya wo le o bontšhago.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Esera 1:1-11
1 Ngwageng wa pele wa pušo ya Korese+ kgoši ya Peresia, Jehofa o ile a tutuetša+ Korese kgoši ya Peresia gore go phethege lentšu la Jehofa leo a le boletšego ka molomo wa Jeremia.+ Korese a dira gore mokgoši o kwagale+ mmušong ka moka wa gagwe, a ba a ngwala,+ a re:2 “Se ke seo Korese kgoši ya Peresia a se boletšego:+ ‘Jehofa Modimo wa magodimong+ o nneile+ mebušo ka moka ya lefaseng, le gona yena o ntaetše gore ke mo agele ntlo Jerusalema,+ yeo e lego Juda.3 Anke mang le mang go lena, yo e lego wa setšhaba sa gagwe, Jehofa Modimo wa gagwe a be le yena.+ Anke a rotogele Jerusalema, yeo e lego Juda, a yo aga ntlo ya Jehofa Modimo wa Isiraele lefsa, yena Modimo wa therešo,+ yeo e bego e le Jerusalema.+4 Mang le mang yo a šetšego lefelong leo a dulago go lona e le modiiledi,+ anke batho ba lefelong leo ba mo nee silifera, gauta, dithoto, diruiwa le sebego sa boithaopo tšeo di ntšhetšwago ntlo ya Modimo wa therešo yeo e lego Jerusalema.’”+5 Ke moka matona a dihlogo+ tša Juda le tša Benjamini le Baperisita le Balefi a tloga, gwa tloga le bohle bao moya+ wa Modimo wa therešo o bego o ba tutueditše gore ba rotoge ba yo aga ntlo ya Jehofa lefsa,+ yeo e lego Jerusalema.6 Batho ka moka bao ba bego ba agišane le bona ba ile ba ba thuša+ ka go ba nea dibjana tša silifera, gauta, dithoto, diruiwa gotee le dilo tše dibotse, go sa balwe dilo ka moka tšeo di bego di neilwe ka boithatelo.+7 Kgoši Korese le yena a ntšha dibjana tša ntlo ya Jehofa,+ tšeo Nebukadinetsara a ilego a di tšea Jerusalema+ a di bea ntlong ya modimo wa gagwe.+8 Korese kgoši ya Peresia a di tliša go Mithiredathe yo e lego ramatlotlo gore a di bale gomme a di nee Sheshebatsara+ kgošana ya Juda.+9 Palo ya tšona še: diroto tša gauta tše masometharo, diroto tša silifera tše sekete (1 000) le dibjana tše dingwe tše masomepedi-senyane,10 meruswana e masometharo+ ya gauta, meruswana ya silifera ya mohuta o mongwe e makgolonne le lesome (410) le dibjana tše dingwe tše sekete (1 000).11 Dibjana ka moka tša gauta le tša silifera e be e le tše dikete tše hlano-makgolonne (5 400). Sheshebatsara+ o ile a tliša dilo ka moka Jerusalema, a tla le mathopša+ ao a tšwago Babilona.


text:
MOROKAMI 2009-02-01
DITSELA TŠA GO HWETŠA LETHABO LA LAPA
Go Laya Bana
Go se dumelelane tseleng yeo le swantšego go godiša ngwana go ka kgoma lapa ka tsela e mpe. Ithute seo banyalani ba ka se dirago.
O Laletšwa ka Borutho
Baeng ba laletšwa gore ba ka ba gona. Ithute ka mo go oketšegilego mabapi le lebaka leo ka lona re bokanago le gore go direga eng dibokeng tša rena.
RUTA BANA BA GAGO
Josia o Ile a Kgetha go Dira se se Nepagetšego
Ke’ng seo se thušitšego Josia go dira se se nepagetšego go sa šetšwe mohlala o mobe wa tatagwe?


text:
PHAFOGA! May 2013 | Itšhireletše Bosenying!
Batho ba bantši ba lebelela bosenyi e le bjo bongwe bja mathata a magolo kudu ao ba lebeletšanego le ona. Ithute mabapi le seo o ka se dirago bakeng sa go itšhireletša.
Madireng a Lefase
Ditaba di akaretša: Dithunya tšeo bašomi ba tša tšhireletšego ba di amogilego batho boemafofaneng, go aroganywa ga Kereke le Mmušo kua Norway, gotee le tlhaelelo ya dijo kua India.
THUŠO BAKENG SA LAPA
Kamoo o ka Layago Ngwana wa Gago yo a Lego Mahlalagading
Go laya go bolela go ruta. Melao ya motheo ya Beibele e ka go thuša gore o rute ngwana wa gago yo a lego mahlalagading kamoo a ka bontšhago go kwa go e na le go rabela.
TABA YA LETLAKALA LA KA NTLE
Itšhireletše Bosenying!
O ka šireletša bophelo bja gago le bja baratiwa ba gago bjang?
POLEDIŠANO
Mosadi wa Mojuda o Hlalosa Lebaka Leo a Ilego a Hlahloba Tumelo ya Gagwe Lefsa
Ke bohlatse bofe bjo bo kgodišitšego Racquel Hall gore Jesu e be e le Mesia yo a bego a mo hlologetše?
DISWANTŠHO TŠA KGALE
Korese yo Mogolo
Korese e be e le mang, le gona ke dipolelelopele dife tše di makatšago tšeo di boletšwego nywaga e 200 pele a ka belegwa?
PONO YA BEIBELE
Sebopego sa Modimo
Na Modimo ke motho wa kgonthe goba ke matla a itšego ao e sego motho? Batho ba bopilwe bjang ka seswantšho sa Modimo?
NA DI HLAMILWE?
Marapo ao go ka Thwego a a Bona a Mmejana wa Hlapi e Bitšwago Brittle Star
Ithute dintlha tše di makatšago ka sephedi se seo se dulago lebopong.
Dihlogo tše Dingwe tša Inthaneteng
Nka Dira’ng ge e ba go na le Bolwetši bjo bo Ntshwenyago?—(Karolo 1)
Bafsa ba bane ba hlalosa seo se ba thušago go lebeletšana le malwetši a bona le go dula ba na le pono e nepagetšego.
Lota le Lapa la Gagwe—Kanegelo ya Diswantšho
Taonelouta mošomo wo gomme o bone seo o ka ithutago sona go Lota le lapa la gagwe.


text:
MOROKAMI No. 6 2016 | Na o Kwešiša Seo se Diregago Legodimong?
Bona ka leihlo la kgopolo dilo tšeo di sa bonagalego ka go ithuta Beibele.
TABA YA LETLAKALA LA KA NTLE
Dipotšišo Mabapi le Bao ba Lego Lefelong la Moya
Go a kgonega go hwetša dikarabo tšeo re ka di botago.
TABA YA LETLAKALA LA KA NTLE
Ke Bomang Bao ba Dulago Legodimong?
Ke’ng seo Mangwalo a se utollago ka Jehofa Modimo, Jesu Kriste le barongwa bao ba botegago?
Seo re Ithutago Sona go Dinonyana tša Magodimo
Dinonyana ga di bontšhe feela bokgoni bja Modimo bja go bopa eupša gape di re kgothaletša go naganišiša ka dilo tše bohlokwahlokwa.
Lefèvre d’Étaples—O be a Nyaka Gore Batho ba Tlasana ba Tsebe Lentšu la Modimo
O ile a lwela bjang go fihlelela seo go sa šetšwe kganetšo?
PHIHLELO
Ke Amogetše Therešo ya Beibele ke se na Matsogo
Lesogana le bile le kotsi e šoro, fela la hwetša lebaka la go dumela go Mmopi.
Beibele e Re’ng?
Na Modimo o tla theetša le go araba dithapelo tša gago?
Dihlogo tše Dingwe tša Inthaneteng
Na Modimo o Bopetše Diabolo go re Leka?
Karabo ya Beibele tabeng ye ke yeo e kwagalago le yeo e kgothatšago.


text:
KGAOLO 98
Baapostola ba Tsoma Maemo Gape
MATEO 20:17-28 MAREKA 10:32-45 LUKA 18:31-34
JESU O A BUŠA O BOLELA E SA LE PELE KA LEHU LA GAGWE
O SWARAGANA LE TABA YA BAAPOSTOLA YA GO KGANYOGA MAEMO
Ge Jesu le barutiwa ba gagwe ba feleletša leeto la bona ka borwa kua Perea ba lebile Jerusalema, ba tshela Noka ya Jorodane kgauswi le Jeriko. Ba bangwe ba sepela le bona ba ya Pasekeng ya 33 C.E.
Jesu o etile barutiwa pele, o ikemišeditše go fihla motseng ka nako bakeng sa Paseka. Eupša barutiwa ba tšhogile. Pejana, ge Latsaro a be a hwile gomme Jesu a le kgauswi le go tloga Perea a eya Judea, Thomase o ile a botša ba bangwe a re: “Le rena a re yeng, gore re yo hwa le yena.” (Johane 11:16, 47-53) Ka gona go ya Jerusalema go bea bophelo kotsing gomme go a kwagala ge barutiwa ba boifa go ya moo.
E le ge a ba lokišetša seo se letšego ka pele, Jesu o iša baapostola ka thokwana gomme o re go bona: “Re rotogela Jerusalema, Morwa wa motho o tla gafelwa baperisita ba bagolo le bamangwalo, bona ba tla mo ahlolela lehu, ba tla mo gafela batho ba ditšhaba gore ba dire metlae ka yena le go mo otla le go mo kokotela koteng ke moka ka letšatši la boraro o tla tsošwa.”—Mateo 20:18, 19.
Le ke lekga la boraro leo ka lona Jesu a boditšego barutiwa ba gagwe ka lehu la gagwe le tsogo ya gagwe. (Mateo 16:21; 17:22, 23) Lega go le bjalo, lebakeng le o bolela gore o tla bolaelwa koteng. Ba mo theeditše, fela ga ba kwešiše seo a ba botšago sona. Mohlomongwe ba letetše gore mmušo wa Isiraele o tsošološwe lefaseng, e le ge ba nyaka go thabela letago le kgodišo mmušong wa lefaseng ba na le Kriste.
Mmago baapostola ba babedi e lego Jakobo le Johane, yo go bonagalago e le Salome, o gare ga bao ba sepelago le Jesu. Jesu o reile baapostola ba ba babedi leina leo le bolelago gore “barwa ba modumo,” gomme ga go pelaelo gore o ba reile ka baka la mokgwa wa bona wa go galefa. (Mareka 3:17; Luka 9:54) E šetše e le nakwana ba ba babedi ba fišegela go ba le maemo Mmušong wa Kriste. Mmago bona o tseba seo. Bjale o ba yela go Jesu, o khunama pele ga gagwe gomme a kgopela gore a mo direle selo se itšego. Jesu o a botšiša o re: “O nyaka’ng?” Yena o re: “Ntšha lentšu la gore mo go barwa ba ba ka ba babedi yo mongwe a dule ka letsogong la gago la le letona gomme yo mongwe ka go la le letshadi Mmušong wa gago.”—Mateo 20:20, 21.
Ge e le gabotse kgopelo ye ke ya Jakobo le Johane. Ka ge Jesu a sa tšwa go hlalosa dihlong le go kokobetšwa tšeo di tlago go mo wela, o re go bona: “Ga le tsebe se le se kgopelago. Na le ka nwa senwelo seo ke tla tlogago ke se nwa?” Ba araba ba re: “Re ka se nwa.” (Mateo 20:22) Lega go le bjalo, mohlomongwe ba tloga ba sa kwešiše seo se se se bolelago go bona.
Lega go le bjalo, Jesu o re go bona: “Ruri le tla nwa senwelo sa ka, eupša madulo a ka letsogong la ka la le letona le ka go la le letshadi ga se nna yo nka a neago, eupša ke a bao ba a lokišeditšwego ke Tate.”—Mateo 20:23.
Barutiwa ba bangwe ba a galefa ge ba ekwa ka kgopelo ya Jakobo le Johane. Na e ka ba e le gore Jakobo le Johane ba ile ba ipolelela ngangišanong ya pejana mabapi le gore yo mogolo ke mang? (Luka 9:46-48) Go sa šetšwe seo, kgopelo ya gona bjale e utolla gore ba Lesomepedi ga se ba diriša keletšo yeo Jesu a ba neilego yona mabapi le gore ba itshware bjalo ka ba banyenyane. Ba sa phegeletše kganyogo ya bona ya go nyaka maemo.
Jesu o phetha ka go swaragana le ngangišano yeo e tsogilego le lehloyo leo e le bakago. O kgoboketša ba Lesomepedi gomme a ba eletša ka lerato, a re: “Le a tseba gore bao go bonagalago ba buša ditšhaba ba a di buša gomme ba bagolo ba tšona ba a di laola. Ga go bjalo gare ga lena, eupša mang le mang yo a nyakago go ba yo mogolo gare ga lena e swanetše go ba modiredi wa lena, gomme mang le mang yo a nyakago go ba wa pele gare ga lena e swanetše go ba mohlanka wa bohle.”—Mareka 10:42-44.
Jesu o bolela ka mohlala woo ba swanetšego go o ekiša, e lego mohlala wa gagwe. O hlalosa gore: ‘Morwa wa motho ga se a tlela go hlankelwa, eupša o tletše go hlankela le go nea moya wa gagwe gore e be topollo bakeng sa ba bantši.’ (Mateo 20:28) Lebakeng la nywaga e ka bago e meraro, Jesu o be a dutše a hlankela ba bangwe. E bile o sa dutše a tla dira bjalo go fihla bokgoleng bja gore a hwele batho! Barutiwa ba swanetše go ba le pono e bjalo e swanago le ya Kriste ya go nyaka go hlankela ba bangwe go e na le go hlankelwa, gore ba itire ba banyenyane go e na le gore ba be maemong.
Ithute ka mo go Oketšegilego
MOROKAMI—KGATIŠO E ITHUTWAGO
Eba yo Monyenyane ka go Hlagolela Boikokobetšo
Re ka bonagatša bjang boikokobetšo ditswalanong tša rena le ba bangwe?


text:
Moya Soul ke Eng?
Karabo ya Beibele
Lentšu “soul” ka Beibeleng ke phetolelo ya lentšu la Seheberu ne′phesh le lentšu la Segerika psy·khe′. Lentšu leo la Seheberu ge e le gabotse le šupa go “sephedi se sengwe le se sengwe seo se bušago moya,” la Segerika le šupa go “sephedi.” * Ka gona moya soul, ke diphedi ka moka, e sego selo seo se lego ka go rena seo se phologago lehu. Ela hloko kamoo Beibele e bontšhago gore motho ke moya soul:
Ge Jehofa Modimo a be a bopa motho wa pele Adama, Beibele e re “motho ya ba moya o phelago.” (Genesi 2:7) Adama ga se a newa moya—eupša o ile a ba moya o phelago goba motho.
Beibele e re moya soul o ka kgona go šoma, wa kganyoga dijo, wa ja, wa kwa melao le go kgwatha mmele o hwilego. (Lefitiko 5:2; 7:20; 23:30; Doiteronomio 12:20; Baroma 13:1) Mediro yeo ka moka e ka dirwa ke motho.
Na moya soul ga o hwe?
Aowa, moya soul o a hwa. Ditemana tše dintši tša Beibele di bolela gore moya soul o a hwa. Mehlala e mengwe še:
“Moya [soul] o dirago sebe, o tla hwa.”—Hesekiele 18:4, 20, King James Version.
Isiraeleng ya bogologolo, kotlo yeo e bego e newa motho yoo a dirilego sebe se segolo e be e le gore “moya [soul] woo o bolawe.” (Ekisodo 12:15, 19; Lefitiko 7:20, 21, 27; 19:8, King James Version.) Motho yoo o be a tla “bolawa.”—Ekisodo 31:14
Ka morago ga gore motho a hwe, lentšu “moya [soul] o hwilego” le dirišwa ge go bolelwa ka setopo ditemaneng tše dingwe tša Beibele. (Lefitiko 21:11, mongwalo wa tlase wa Reference Bible; Numeri 6:6, mongwalo wa tlase wa Reference Bible) Le ge diphetolelo tše dintši tša Beibele di diriša mantšu “setopo” goba “motho yo a hwilego” ditemaneng tšeo, Seheberu sa mathomo se diriša lentšu ne′phesh, goba “moya soul.”
Moya “Soul” o ka šupa “bophelo”
Beibele gape e diriša moya “soul” e le lehlalosetša gotee la “bophelo.” Ka mohlala, Jobo 33:22 e diriša lentšu la Seheberu bakeng sa moya “soul” (ne′phesh) e le lehlalosetša gotee la “bophelo.” Ka mo go swanago, Beibele e bontšha gore moya soul, goba bophelo bja motho, o ka ba kotsing goba wa lobja.—Ekisodo 4:19; Baahlodi 9:17; Bafilipi 2:30.
Go dirišwa mo go bjalo ga lentšu “soul” go re thuša go kwešiša gabotse ditemana tšeo di bolelago gore moya soul o a “tšwa” goba “o a tloga.” (Genesi 35:18; King James Version) Seka polelo se se bontšha gore motho o a hwa. Diphetolelo tše dingwe di bea polelwana e lego go Genesi 35:18 ka gore “o hema la mafelelo.”—Good News Translation; New Jerusalem Bible.
Tumelo ya go se hwe ga moya soul e tšwa kae?
Dikereke tša Bokriste tšeo di dumelago gore moya soul ga o hwe ga se tša hwetša thuto ye ka Beibeleng eupša difilosofing tša bogologolo tša Segerika. Encyclopædia Britannica e re: “Ge Beibele e bolela ka soul e tswalanya seo le go hema gomme e bontšha gore ga go phapano magareng ga mmele le moya soul. Tumelo ya Bakriste ya gore go na le phapano magareng ga mmele le moya soul e thomile Gerikeng ya bogologolo.”
Modimo ga a rate ge re tswalanya dithuto tša gagwe le difilosofi tša batho, go swana le tumelo ya gore moya soul ga o hwe. Go ena le moo, Beibele e re lemoša gore: “Kgonthišetšang gore go se be le yo a le thopago ka filosofi le bofora bja lefeela go ya ka tlwaelo ya batho.”—Bakolose 2:8.
^ ser. 3 Bona The New Brown, Driver, and Briggs Hebrew and English Lexicon of the Old Testament, letlakala 659, le Lexicon in Veteris Testamenti Libros, letlakala 627. Diphetolelo tše dintši tša Beibele di fetolela mantšu ne′phesh le psy·khe′ ka go se swane go ya ka taba, di diriša mantšu a bjalo ka “moya,” “bophelo,” “motho,” “sephedi” goba “mmele.”
Ithute ka mo go Oketšegilego
MOROKAMI
Na Moya ga o hwe?
Ithute seo Beibele e se bolelago ka moya wa motho.
Ke Eng Seo ge e le Gabotse Beibele e se Rutago?
Bahu ba Kae?
Ithute seo Beibele e se bolelago ka gore bahu ba kae le gore ke ka baka la’ng batho ba ehwa.
Ke Eng Seo ge e le Gabotse Beibele e se Rutago?
Moya “Soul” le Moya “Spirit”—Mantšu a ge e le Gabotse a Bolela’ng?
Batho ba bantši ba nagana gore ge re ehwa karolo e itšego ya mmele wa rena yeo e sa bonagalego e tlogelana le mmele wa rena ke moka ya tšwela pele e phela. Ke eng seo lentšu la Modimo le re botšago sona?